ชำระภาษีเงินได้ ครึ่งปี 3 งวด
การยื่นแบบแสดงรายการภาษีเงินได้บุคคลธรรมดาครึ่งปี 2555 (ภ.ง.ด.94) กำหนดเวลาวันสุดท้ายของการยื่นแบบ
21 ก.ย. 2555

โดย...นายสมชาย ชูเกตุ
การยื่นแบบแสดงรายการภาษีเงินได้บุคคลธรรมดาครึ่งปี 2555 (ภ.ง.ด.94) กำหนดเวลาวันสุดท้ายของการยื่นแบบ ที่สำนักงานสรรพากรพื้นที่สาขา ตรงกับวันจันทร์ที่ 1 ต.ค. 2555 เนื่องจากวันอาทิตย์ที่ 30 ก.ย. 2555 เป็นวันหยุดราชการ 
กรณียื่นแบบเสียภาษีผ่าน www.rd.go.th จะได้รับการขยายกำหนดเวลาการยื่นแบบเสียภาษีออกไปอีก 8 วัน (วันสุดท้ายตรงกับวันจันทร์ที่ 8 ต.ค. 2555) การยื่นแบบผ่าน www.rd.go.th สะดวก รวดเร็ว ไม่มีวันหยุด ลดค่าใช้จ่ายของผู้เสียภาษีและรัฐ แบบที่ยื่นจะมีภาษีชำระหรือไม่ก็ตาม กรณีมีภาษีชำระก็สามารถแบ่งชำระภาษี 3 งวดได้เช่นเดียวกันกับการยื่นแบบที่สำนักงานสรรพากรพื้นที่สาขา 
ผู้เสียภาษีที่ยื่นแบบเสียภาษีเงินได้ครึ่งปีและมีจำนวนภาษีชำระตั้งแต่ 3,000 บาทขึ้นไป กฎหมายได้ให้สิทธิแบ่งชำระภาษีออกเป็น 3 งวด งวดละเท่าๆ กัน โดยไม่ต้องเสียเงินเพิ่ม หรือที่มักเรียกกันว่า ดอกเบี้ย การแบ่งชำระภาษีจะช่วยบรรเทาภาระแก่ผู้เสียภาษีที่ต้องจ่ายเงินก้อนโต หรือผู้เสียภาษีที่มีความจำเป็นต้องนำเงินไปใช้ในสิ่งที่จำเป็นก่อน ถ้าหากผู้เสียภาษีมีภาษีชำระต่ำกว่า 3,000 บาท จะไม่ได้รับสิทธิแบ่งชำระภาษี 3 งวด 
ผู้เสียภาษีที่มีภาษีชำระตั้งแต่ 3,000 บาทขึ้นไป หากต้องการใช้สิทธิแบ่งชำระภาษี 3 งวด กรณียื่นแบบกระดาษสามารถติดต่อยื่นแบบเสียภาษี และใช้สิทธิแบ่งชำระภาษีได้ที่สำนักงานสรรพากรพื้นที่สาขา ทั้งนี้ต้องไม่เกินวันจันทร์ที่ 1 ต.ค. 2555 
การแบ่งชำระภาษี 3 งวดจะต้องปฏิบัติ ดังนี้
1.งวดที่ 1 ผู้เสียภาษีต้องชำระภาษีงวดที่ 1 พร้อมกับการยื่นแบบเสียภาษีในวันที่ยื่นแบบนั้น การยื่นแบบและชำระภาษีงวดแรกต้องไม่เกินวันจันทร์ที่ 1 ต.ค. 2555 
2.งวดที่ 2 ผู้เสียภาษีต้องชำระภาษีงวดที่ 2 ภายในเดือน ต.ค. 2555 หากไม่ชำระภาษีงวดที่ 2 ภายในเวลาดังกล่าว หรือชำระน้อยกว่าจำนวนที่กำหนด จะหมดสิทธิแบ่งชำระภาษี 3 งวด ต้องชำระภาษีส่วนที่เหลือในงวดที่ 2 และ 3 ทั้งหมด พร้อมชำระเงินเพิ่มอัตราร้อยละ 1.5 ต่อเดือนของจำนวนภาษีงวดที่ 2 และ 3โดยนับจำนวนเดือนคิดเงินเพิ่มตั้งแต่เดือน ต.ค. 2555 ยิ่งชำระภาษีล่าช้าออกไปและจำนวนเดือนมากขึ้น ก็จะส่งผลให้เงินเพิ่มสูงขึ้นไปด้วย 
3.งวดที่ 3 ผู้เสียภาษีต้องชำระภาษีงวดที่ 3 ภายในเดือน พ.ย. 2555 กรณีที่ได้ชำระภาษีงวดที่ 2 ตามกำหนดเวลา แต่ผู้เสียภาษีไม่ชำระภาษีงวดที่ 3 ภายในกำหนดเวลา ต้องชำระภาษีส่วนที่เหลือในงวดที่ 3 พร้อมเงินเพิ่มอัตราร้อยละ 1.5 ต่อเดือนของจำนวนภาษีงวดที่ 3 โดยนับจำนวนเดือนคิดเงินเพิ่มตั้งแต่เดือน ต.ค. 2555
อย่างไรก็ตาม เงินเพิ่มอัตราร้อยละ 1.5 ต่อเดือนของภาษี จะเสียไม่เกินจำนวนภาษีชำระ 
สำหรับผู้เสียภาษีที่ยื่นแบบผ่าน www.rd.go.th การแบ่งชำระภาษี 3 งวด เงื่อนไขการชำระเหมือนการยื่นแบบกระดาษ เพียงแต่การชำระภาษีงวดที่ 1 ต้องไม่เกินวันจันทร์ที่ 8 ต.ค. 2555 งวดที่ 2 ไม่เกินวันที่ 8 เดือน พ.ย. 2555 และงวดที่ 3 ไม่เกินวันที่ 8 ธ.ค. 2555 (กรณีวันที่ 8 ตรงวันหยุดราชการ ให้เลื่อนออกไปเป็นวันทำการวันแรก) การยื่นแบบผ่าน www.rd.go.th ผู้เสียภาษีควรศึกษาเงื่อนไขการยื่นแบบและวิธีการชำระภาษีด้วย เพื่อป้องกันความผิดพลาดที่อาจเกิดขึ้น สวัสดีครับ